Бригада је крајем 1994, треће године рата у Босни, размештена у очекујући рејон у села Опачић, Рајићке, Младешковце и Дубраве у Гламочком пољу и стављена под команду 2. крајишког корпуса. За одбрану правца који из Ливањског поља преко планине Старетине изводи у Гламочко поље уведена је крајем марта 1995. године. Леви сусед бригаде је била 5. гламочка бригада. Бригада је успешно изводила одбрану током напада хрватских снага у операцијама Скок 1 и Скок 2 до 26. јула 1995. године, када су хрватске снаге у операцији Љето 95, нападајући правцем Шатор – с. Поповићи – с. Шумњаци, изманеврисале њену зону одбране и натерале је на повлачење; бригада је приликом повлачења изгубила целокупно артиљеријско наоружање. Због повлачења 3. српске бригаде пао је Гламоч, јер се 5. гламочка бригада морала повући како не би пала у окружење.